钦定古今图书集成/明伦汇编/官常典/第797卷 > 白景亮
## 钦定古今图书集成/明伦汇编/官常典/第797卷 > 白景亮

按《元史》本传：“景亮，字明甫，南阳人。明法律，善书算。由
征东行省译史有劳，超迁南恩知州，升沔阳府尹。奏
最于朝，特授衢州路总管。先是，为郡者于民间徭役
不尽，校田亩以为则，吏得并缘高下其手，富民或优
有馀力，而贫弱不能胜者，多至破产失业。景亮深知
其弊，乃始核验田亩以均之。役之轻重，一视田之多”
寡，大小家各使得宜，咸使安之，由是民不劳而事易
集，他郡邑皆取以为法。郡学之政久弛，从祀诸贤无
塑像，诸生无廪膳，祭服、乐器有缺，景亮皆为备之，儒
风大振，搢绅称颂焉。景亮性廉介勤苦，自奉甚薄。妻
尤俭约，惟以脱粟对饭而已。部使者尝上其事，特诏
褒美，赐以宫锦，改授台州路总管，卒于官。